एमसी के सर्वे में कंपनी से आधे ही रह गए स्ट्रीट वेंडर्स
नगरनिगम की ओर से सेक्टर 17, 19, 20, 22, 35 और मनीमाजरा के स्ट्रीट वेंडर्स का सर्वे करवाया गया। इस लिस्ट को फाइनल माना जाएगा। इसके आधार पर वेंडर्स को प्रोविजनल लाइसेंस जारी किया जाएगा। इनसे निगम पहली अप्रैल से लाइसेंस फीस कलेक्ट करने लगेगा। कंपनी की लिस्ट में से निगम के दोबारा सर्वे में सेक्टर 17 में 47.95 फीसदी वेंडर, सेक्टर 19 में 64.20 फीसदी, सेक्टर 20 में 56.12 फीसदी, सेक्टर 22 में 72.47 फीसदी और सेक्टर 35 में 53.68 फीसदी वेंडर ही मिले हैं। बाकी के स्ट्रीट वेंडर कम मिले। ऐसा बुधवार से निगम स्टाफ द्वारा किए जा रहे सर्वे की सोमवार को रिपोर्ट सबमिट करने पर सामने आया है।
नगर निगम ने शहर के सभी सेक्टर, कॉलोनियों और नौ गांवों में बैठे स्ट्रीट वेंडर का सर्वे हरियाणा नवयुवक कला संगम से करवाया है। इसमें 21 हजार 622 वेंडर्स की लिस्ट बनी है। इनमें से नगर निगम ने सेक्टर 17 , 19 ,20, 22 , 35 और मनीमाजरा के वार्ड नंबर 25 26 के वेंडर का 100 फीसदी सर्वे दोबारा करवाया गया। इसके निर्देश निगम कमिश्नर की ओर से जारी किए गए थे। निगम के जॉइंट कमिश्नर की ओर से बुधवार को सेक्टर वाइज इंफोर्समेंट सब इंस्पेक्टर के साथ दूसरे स्टाफ की ड्यूटी लगाई गई। टीम की ओर से सोमवार को दोबारा से किए सर्वे की रिपोर्ट सबमिट की गई। निगम की ओर से सेक्टर 17, 19, 22 और 35 के वेंडर को प्रोविजन लाइसेंस दिया जाएगा।
{वेंडर जोन बनने तक जहां बैठे हैं, वहीं से ली जाएगी फीस
जहां ये सभी बैठे हुए हैं, जब तक वेंडर जोन नहीं बन पाते, तब तक इनसे वहीं से लाइसेंस फीस लेना निगम शुरू कर देगा। प्रोविजनल लाइसेंस फीस 1500 से 2 हजार रुपए महीना होगी। इसके बाद वेंडर जोन फाइनल होते ही लाइसेंस फीस टाउन वेंडिंग कमेटी की सिफारिश के अनुसार होगी। यानि सभी वेंडर्स की लाइसेंस फीस बढ़ेगी।
निगम कमिश्नर की ओर से शहर के बाकी सेक्टर्स के स्ट्रीट वेंडर्स का निगम स्टाफ से दोबारा 15 फीसदी रेंडमली सर्वे करवाया गया। इसमें केवल 15 फीसदी लोगों को सर्वे लिस्ट में नाम देखकर चेक करना था कि वह बैठे हैं या नहीं। इस सर्वे में भी 80 से 85 फीसदी वेंडर ही मिल सकें हैं।
दोबारा किए गए सर्वे में सेक्टर 17 में 1074 में से 515 वेंडर, सेक्टर 19 में 718 में से 461 वेंडर, सेक्टर 20 में 196 में से 110 वेंडर ,सेक्टर 22 में 1813 में से 1312 वेंडर और सेक्टर 35 में 241 में से 131 वेंडर ही मिले हैं। इनके अलावा मनीमाजरा में 914 में से 790 वेंडर मिले हैं। दोबारा सर्वे को फाइनल माना जाएगा। इन्हीं को प्रोविजनल लाइसेंस जारी होगा।
मंगलवार को इनके लिए वेंडिंग जोन बनाए जाने संबंधी टाउन प्लानर और एसएसपी के पास अप्रूवल के लिए फाइल भेजी जाएगी। वहां से अप्रूवल मिलते ही वेंडिंग जोन में बैठाया जाएगा। इसके अलावा टाउन वेंडिंग कमेटी की ओर से सिफारिश की गई लाइसेंस फीस इम्प्लीमेंट होगी।
mag_Deva hin_Deva hin_Deva hin_Deva hin_Deva hin_Deva awa_Deva hin_Deva